Redmi Y3 लॉन्च हुआ भारत में, 32 मेगापिक्सल के सेल्फी कैमरे से है लैस  
Redmi Y3 एक डुअल रियर कैमरा हैंडसेट है
स्नैपड्रैगन 632 प्रोसेसर से लैस है रेडमी वाई3
रैम और स्टोरेज पर आधारित Redmi Y3 के दो वेरिएंट हुए हैं लॉन्च
Redmi Y3 को भारत में लॉन्च कर दिया गया है। रेडमी वाई सीरीज़ का नया फोन सेल्फी के दीवानों के लिए बना है। नई दिल्ली में आयोजित इवेंट में Redmi Y3 को रेडमी 7 के साथ लॉन्च किया गया। अहम खासियतों की बात करें तो Redmi Y3 में 32 मेगापिक्सल का सेल्फी कैमरा, ईआईएस, डुअल रियर कैमरा सेटअप, ऑरा प्रिज़्म डिज़ाइन, स्नैपड्रैगन 632 प्रोसेसर, एंड्रॉयड 9 पाई पर आधारित मीयूआई 10 और कॉर्निंग गोरिल्ला ग्लास 5 की प्रोटेक्शन है। आइए आपको Redmi Y3 की कीमत, रिलीज़ तारीख और लॉन्च ऑफर्स के बारे में विस्तार से बताते हैं।

रेडमी वाई 3 की कीमत 9,999 रुपये से शुरू होती है। इस दाम में 3 जीबी रैम और 32 जीबी स्टोरेज वेरिएंट को बेचा जाएगा। Redmi Y3 का एक और 4 जीबी रैम व 64 जीबी स्टोरेज वाला है। इसका दाम 11,999 रुपये है। स्मार्टफोन की पहली सेल 30 अप्रैल को दोपहर 12 बजे आयोजित होगा। इस दिन हैंडसेट को अमेज़न इंडिया, मी डॉट कॉम और मी होम से खरीदा जा सकेगा।

डुअल सिम (नैनो) Redmi Y3 आउट ऑफ बॉक्स एंड्रॉयड 9 पाई पर आधारित मीयूआई 10 पर चलता है। इसमें 6.26 इंच का एचडी+ (720x1520 पिक्सल) डिस्प्ले है, 19:9 आस्पेक्ट रेशियो के साथ। स्क्रीन 2.5डी ग्लास और कॉर्निंग गोरिल्ला ग्लास 5 की प्रोटेक्शन के साथ आती है। स्मार्टफोन में ऑक्टा-कोर स्नैपड्रैगन 632 प्रोसेसर का इस्तेमाल किया गया है। रैम के दो विकल्प हैं- 3 जीबी और 4 जीबी।


अब बात कैमरा सेटअप की। Redmi Y3 एक डुअल रियर कैमरा हैंडसेट है। पिछले हिस्से पर एफ/ 2.2 अपर्चर वाला 12 मेगापिक्सल का प्राइमरी सेंसर है। इसके साथ 2 मेगापिक्सल का डेप्थ सेंसर दिया गया है। रियर कैमरा सेटअप फेज़ डिटेक्शन ऑटोफोकस (पीडीएएफ), इलेक्ट्रॉनिक इमेज स्टेबालइज़ेशन और डुअल एलईडी फ्लैश मॉड्यूल से लैस है। फ्रंट पैनल पर कंपनी ने इलेक्ट्रॉनिक इमेज स्टेबलाइज़ेशन, ऑटो एचडीआर और एआई पोर्ट्रेट मोड से लैस 32 मेगापिक्सल का सेल्फी कैमरा दिया गया है। इनबिल्ट स्टोरेज के भी दो विकल्प हैं- 32 जीबी और 64 जीबी। दोनों ही वेरिेएंट 512 जीबी तक के माइक्रोएसडी कार्ड को सपोर्ट करेंगे।
Redmi Y3 के कनेक्टिविटी फीचर 4जी वीओएलटीई, ब्लूटूथ 4.2, वाई-फाई 802.11 बी/जी/एन, माइक्रो-यूएसबी और 3.5 एमएम हेडफोन जैक शामिल हैं। स्मार्टफोन का डाइमेंशन 158.65x76.43x8.47 मिलीमीटर और वज़न 180 ग्राम। आईआर ब्लास्टर और रियर फिंगरप्रिंट सेंसर फोन का हिस्सा हैं।